b'\n_START_ARTICLE_\nCan Maranges\n_START_SECTION_\nArquitectura\n_START_PARAGRAPH_\nEdifici de planta rectangular i tres pisos d\'al\xc3\xa7ada, amb la coberta de teula a quatre vessants. Presenta una estructura de casa pairal, fortificada amb garites a l\'extrem superior de les cantonades, amb els basaments formats per m\xc3\xa8nsules de pedra en degradaci\xc3\xb3 i decorats. La fa\xc3\xa7ana principal, de composici\xc3\xb3 sim\xc3\xa8trica, presenta una porta d\'acc\xc3\xa9s d\'arc rebaixat bastit amb carreus escairats, amb la clau en relleu amb la data del "1831". Al primer pis hi ha un balc\xc3\xb3 exempt i als costats dues finestres amb l\'ampit motllurat. Al segon pis hi ha un petit balc\xc3\xb3 exempt, amb llosana de doble curvatura. La fa\xc3\xa7ana presenta una senzilla cornisa motllurada que envolta el per\xc3\xadmetre de l\'edifici. Les fa\xc3\xa7anes laterals tenen la mateixa composici\xc3\xb3: tres portals d\'arc rebaixat de pedra a la planta baixa, i tres balcons a cadascun dels dos pisos superiors. Els del primer pis tenen la llosana sostinguda per m\xc3\xa8nsules i els del segon presenten la llosana de doble curvatura tamb\xc3\xa9. Totes les finestres i finestrals de l\'edifici s\xc3\xb3n rectangulars, amb els brancals bastits amb carreus de pedra i les llindes planes._NEWLINE_L\'interior presenta un ampli i acollidor pati central i algunes estances cobertes amb voltes d\'aresta i llunetes. Es conserva el mobiliari i els elements decoratius dels segles XVIII i XIX._NEWLINE_La construcci\xc3\xb3 est\xc3\xa0 bastida amb carreuons desbastats i pedra, lligats amb morter de cal\xc3\xa7. Els angles de la fa\xc3\xa7ana estan acabats amb carreus ben tallats.\n_START_SECTION_\nHist\xc3\xb2ria\n_START_PARAGRAPH_\nSembla que la construcci\xc3\xb3 d\'aquest casal data del segle XVIII i que van emprar-s\'hi materials procedents d\'Emp\xc3\xbaries. A la llinda de la porta de la fa\xc3\xa7ana principal hi ha un relleu amb la data del "1831" a la clau. Probablement correspon al moment d\'una reforma important de l\'edifici._NEWLINE_Les obertures de marbre de la fa\xc3\xa7ana, a les primeres d\xc3\xa8cades del segle XX, es trobaven, desmuntades, al pati de la casa; m\xc3\xa9s tard foren col\xc2\xb7locades al lloc actual. Segons informaci\xc3\xb3 de l\'actual propietari de la casa, aquests elements procedeixen de l\'antic hospital del poble de la Selva de Mar, de l\'enderrocament del qual ha sentit explicar que les recuper\xc3\xa0 son pare. Aquest hospital, d\'hist\xc3\xb2ria ignorada, don\xc3\xa0 nom al carrer de l\'Hospital, al costat de ponent del qual era empla\xc3\xa7at, a poca dist\xc3\xa0ncia de la pla\xc3\xa7a i de Can Maranges. No n\'han quedat altres vestigis apreciables o d\'algun inter\xc3\xa8s.'